
Közterület-megújítás Budapesten: Nemzetközi és hazai (kis- és középvállalkozásokat elősegítő) közterület-megújítási módszertan budapesti alkalmazásának fejlesztése

A fenntartható közgazdaságtan napjainkban egyre többet kutatott szegmense a településfejlesztés, különösen a közterület-megújítás, ami az elmúlt évtizedekben jelentős átalakuláson ment keresztül.
A dolgozat célja a közterület-megújítási tendenciák átfogó ismertetése nemzetközi példák segítségével, valamint ezek budapesti alkalmazhatóságának feltárása.
A kutatás során a következő kérdés megválaszolása került a középpontba:
Egy jelenleg erősen szennyezett, nem prosperáló útvonal hogyan tehető fenn-tarthatóbbá, környezetbarátabbá, és ez hogyan segítheti elő a kis- és középvállalkozások felvirágoztatását?
A kutatás módszertana illeszkedik a dolgozat témájához. Szekunder kutatás során átfo-gó szakirodalmi és esettanulmány-elemzést végeztem, melynek részét képezi nemzetközileg és hazánkban megvalósított programok elemzése, a budapesti városfejlesztési lehetőségek feltárása és ezek vállalkozási életre való hatásainak vizsgálata. Annak érdekében, hogy szemléltethe-tő legyen a kutatásban kidolgozott, nemzetközi és hazai közterület-megújítási példákra alapozott városfejlesztési elmélet, példaként a dolgozatban Budapest egyik fő Kelet-Nyugat irányú összeköttetését biztosító útvonal, a Kossuth Lajos utca - Rákóczi út tengely fog szerepelni. Ez a választás azzal indokolható, hogy jelenleg a Kossuth-Rákóczi tengely Budapest egyik méltatlanul alábecsült, ámde óriási potenciálokat hordozó területe.
A szakirodalmi áttekintésre épülő primer kutatás részét képezte szakértőkkel folytatott konzultáció, helyszíni bejárások alkalmával készült adatgyűjtés, illetve típustérképek készítése a gyűjtött kvalitatív és kvantitatív adatok felhasználásával.
A dolgozat eredményeként bebizonyosodott, hogy vannak nemzetközi és hazai közterület-megújítási példák, amelyek integrálhatók egy Kossuth-Rákóczi tengelyt célzó revitalizációs programba. Megfogalmazódott egy a tengelyt érintő részletes megújítási javaslat is, problématérképekkel vizualizálva. Emellett, a minőségi adatgyűjtést elősegítve, a kutatómunkának kö-szönhetően telepítésre került egy levegőminőség-mérő eszköz a Budapesti Vállalkozásfejlesztési Közalapítvány Rákóczi úti irodájánál.
Összességében nem csak egy fejlesztési javaslat fogalmazódott meg, hanem konkrét lépés is született Budapest fenntartható fejlődésének érdekében.
A dolgozat a Kulturális és Innovációs Minisztérium 2024-2.1.1-EKÖP kódszámú Egyetemi Kutatói Ösztöndíj Programjának a Nemzeti Kutatási, Fejlesztési és Innovációs Alapból finanszírozott szakmai támogatásával készült.



